Forslag til RÅDETS FORORDNING om afslutning af antidumpingprocedurerne vedrørende importen af visse fladvalsede produkter af jern og ulegeret stål, af bredde 600 mm og derover, ikke pletterede, belagte eller overtrukne, i oprullet stand, kun varmtvalsede, med oprindelse i Indien, Taiwan og Serbien og Montenegro

(forelagt af Kommissionen)

BEGRUNDELSE

Kommissionen indledte i december 2001 en interimsundersøgelse af de endelige antidumpingforanstaltninger, der i februar 2000 blev indført mod varmtvalsede bredbånd med oprindelse i bl.a. Bulgarien og Sydafrika. Sideløbende hermed indledte Kommissionen også en ny undersøgelse vedrørende importen af samme vare med oprindelse i bl.a. Egypten, Slovakiet og Tyrkiet.

Kommissionen konkluderede efter disse undersøgelser, at der i begge tilfælde forekom skadevoldende dumping som følge af den pågældende import. Der var ingen tvingende årsager til, at foranstaltninger ville være mod Fællesskabets interesser.

Kommissionen forelagde derfor et forslag for Rådet om dels at ændre de gældende endelige antidumpingforanstaltninger for så vidt angår importen af varmtvalsede bredbånd med oprindelse i Bulgarien og Sydafrika, dels at indføre endelig antidumpingtold over for importen af samme vare med oprindelse i Egypten, Slovakiet og Tyrkiet.

Da Rådet imidlertid ikke vedtog Kommissionens forslag, blev der ikke indført told på importen af varmtvalsede bredbånd med oprindelse i Egypten, Slovakiet og Tyrkiet, idet den obligatoriske frist for indførelse af sådanne foranstaltninger udløb.

Derfor (og i overensstemmelse med Fællesskabets grundlæggende princip om ikke-forskelsbehandling og med bestemmelserne i grundforordningens artikel 9, stk. 5) blev interimsundersøgelsen vedrørende importen af samme vare med oprindelse i Bulgarien og Sydafrika afsluttet uden genindførelse af foranstaltninger.

For at sikre en sammenhængende fremgangsmåde og overholde det ovennævnte grundlæggende princip om ikke-forskelsbehandling og artikel 9, stk. 5, i grundforordningen foreslås det derfor at afslutte de igangværende procedurer vedrørende importen af varmtvalsede bredbånd med oprindelse i Taiwan, Indien og Serbien og Montenegro.

Forslag til RÅDETS FORORDNING om afslutning af antidumpingprocedurerne vedrørende importen af visse fladvalsede produkter af jern og ulegeret stål, af bredde 600 mm og derover, ikke pletterede, belagte eller overtrukne, i oprullet stand, kun varmtvalsede, med oprindelse i Indien, Taiwan og Serbien og Montenegro [1]

[1] Tidligere benævnt Forbundsrepublikken Jugoslavien.

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [2] (i det følgende benævnt "grundforordningen"), særlig artikel 9, stk. 5,

[2] EFT L 56 af 6.3.1996, s. 1 Senest ændret ved forordning (EF) nr. 1972/2002 (EFT L 305 af 7.11.2002, s. 1).

under henvisning til Rådets forordning (EF) nr. 963/2002 af 3. juni 2002 om overgangsbestemmelser vedrørende antidumping- og antisubsidieforanstaltninger vedtaget i henhold til Kommissionens beslutning nr. 2277/96/EKSF og nr. 1889/98/EKSF samt undersøgelser, klager og ansøgninger, der er iværksat i medfør af disse beslutninger, men endnu ikke afsluttet [3],

[3] EFT L 149 af 7.6.2002, s. 3.

under henvisning til forslag fra Kommissionen forelagt efter høring af Det Rådgivende Udvalg, og

ud fra følgende betragtninger:

1. Retsgrundlag

(1) Traktaten om oprettelse af Det Europæiske Kul- og Stålfællesskab (EKSF-traktaten) udløb den 23. juli 2002. Varer, der tidligere var omfattet af EKSF-traktaten, har siden den 24. juli 2002 været underlagt traktaten om oprettelse af Det Europæiske Fællesskab. I overensstemmelse med Rådets forordning (EF) nr. 963/2002 reguleres alle antidumpingundersøgelser, der ikke på dette tidspunkt var afsluttet, af grundforordningen.

2. Gældende foranstaltninger

(2) I februar 2000 indførte Kommissionen ved sin beslutning nr. 283/2000/EKSF [4] endelig antidumpingtold på importen af visse fladvalsede produkter af jern og ulegeret stål, af bredde 600 mm og derover, ikke pletterede, belagte eller overtrukne, i oprullet stand, kun varmtvalsede, med oprindelse i Bulgarien, Indien, Taiwan, Sydafrika og Serbien og Montenegro.

[4] EFT L 31 af 5.2.2000, s. 15, senest ændret ved Kommissionens beslutning nr. 1043/2002/EKSF (EFT L 157 af 15.6.2002, s. 45).

3. Afslutning af procedurerne

(3) I medfør af artikel 5 i beslutning nr. 2277/96/EKSF [5] (EKSF-beslutningen) offentliggjorde Kommissionen den 20. december 2001 en meddelelse i De Europæiske Fællesskabers Tidende [6] om indledning af en antidumpingprocedure vedrørende importen til Fællesskabet af varmtvalsede bredbånd med oprindelse i Egypten, Ungarn, Iran, Libyen, Slovakiet og Tyrkiet.

[5] EFT L 308 af 29.11.1996, s. 11, senest ændret ved Kommissionens beslutning nr. 1000/1999/EKSF (EFT L 122 af 12.5.1999, s. 35).

[6] EFT C 364 af 20.12.2001, s. 5.

(4) I medfør af artikel 11, stk. 3, i EKSF-beslutningen offentliggjorde Kommissionen den 20. december 2001 en meddelelse i De Europæiske Fællesskabers Tidende [7] om indledning af en fornyet undersøgelse af den endelige antidumpingtold og af de tilsagn, der var henholdsvis indført og godtaget ved Kommissionens beslutning nr. 283/2000/EKSF som ændret ved Kommissionens beslutning nr. 1043/2002/EKSF vedrørende importen af varmtvalsede bredbånd med oprindelse i Bulgarien og Sydafrika.

[7] EFT C 364 af 20.12.2001, s. 8.

(5) Efter undersøgelsen foreslog Kommissionen Rådet at indføre endelige antidumpingforanstaltninger på importen af varmtvalsede bredbånd med oprindelse i Egypten, Slovakiet og Tyrkiet. Rådet vedtog imidlertid ikke forslaget inden for den frist, der er fastsat i grundforordningen. Der blev derfor ikke indført endelige foranstaltninger mod importen fra Egypten, Slovakiet og Tyrkiet.

(6) Det er et generelt og grundlæggende princip i fællesskabsretten at behandle tilsvarende situationer uden forskelsbehandling. Dette princip er afspejlet i grundforordningens artikel 9, stk. 5, ifølge hvilken der pålægges antidumpingtold uden forskelsbehandling for al indførsel af en vare, for hvilken der er konstateret dumping og deraf følgende skade.

(7) Det konkluderedes derfor, at uden foranstaltninger mod importen med oprindelse i Egypten, Tyrkiet og Slovakiet, ville en indførelse af foranstaltninger mod importen med oprindelse i Bulgarien og Sydafrika som følge af den i betragtning (4) nævnte fornyede undersøgelse have udgjort forskelsbehandling af disse to lande.

(8) Rådet afsluttede derfor ved sin forordning (EF) nr. .../... den i betragtning (4) omhandlede fornyede undersøgelse uden at indføre foranstaltninger mod importen af varmtvalsede bredbånd med oprindelse i Bulgarien og Sydafrika.

(9) Kommissionens beslutning nr. 283/2000/EKSF indførte også endelig antidumpingtold på importen af varmtvalsede bredbånd med oprindelse i Indien, Taiwan og Serbien og Montenegro.

(10) For at sikre en sammenhængende fremgangsmåde og overholde det ovennævnte grundlæggende princip om ikke-forskelsbehandling som afspejlet i artikel 9, stk. 5, i grundforordningen er det derfor nødvendigt at afslutte de igangværende antidumpingprocedurerne vedrørende importen af varmtvalsede bredbånd med oprindelse i Taiwan, Indien og Serbien og Montenegro.

(11) Undersøgelsen vedrørende bl.a. Egypten, Slovakiet og Tyrkiet skulle være afsluttet senest den 20. marts 2003 enten ved indførelse af foranstaltninger eller ved afslutning af proceduren. Da importen med oprindelse i Taiwan, Serbien og Montenegro og Indien skal behandles på samme måde, bør antidumpingprocedurerne vedrørende importen af varmtvalsede bredbånd med oprindelse i disse tre lande afsluttes med tilbagevirkende kraft fra 20. marts 2003 -

UDSTEDT FØLGENDE FORORDNING:

Artikel 1

Antidumpingprocedurerne vedrørende importen af visse fladvalsede produkter af jern og ulegeret stål, af bredde 600 mm og derover, ikke pletterede, belagte eller overtrukne, i oprullet stand, kun varmtvalsede, med oprindelse i Taiwan, Serbien og Montenegro og Indien afsluttes.

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Den gælder fra den 20. marts 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand